
VÉLEMÉNY
A Nőjogi és Esélyegyenlőségi Bizottság felkéri a Költségvetési Ellenőrző Bizottságot mint illetékes bizottságot, hogy állásfoglalásra irányuló indítványába foglalja bele a következőket:<RepeatBlock-Dec>
A.	mivel a nemek közötti egyenlőség az Unió egyik alapvető értéke, és az Unió elkötelezett amellett, hogy az Európai Unió működéséről szóló szerződés (EUMSZ) 8. cikkében foglaltak szerint valamennyi tevékenysége során előmozdítsa a nemek közötti egyenlőséget, ezáltal megállapítva a nemek közötti egyenlőség általános érvényesítésének és a nemek közötti egyenlőség szempontját érvényesítő költségvetés-tervezésnek az elvét; mivel a nemek közötti egyenlőséget valamennyi uniós politikába és tevékenységbe be kell építeni;
B.	mivel a Nemek Közötti Egyenlőség Európai Intézetét (EIGE) azért hozták létre, hogy hozzájáruljon a nemek közötti egyenlőséghez és támogassa annak előmozdítását az Unióban, beleértve a nemek közötti egyenlőségnek az összes uniós szakpolitikában és az azokból eredő nemzeti szakpolitikákban történő általános érvényesítését, a nemen alapuló megkülönböztetés elleni küzdelmet, valamint növelje a nemek közötti egyenlőséggel kapcsolatos tudatosságot az uniós polgárok körében, amely feladat létfontosságúnak és hatékonynak bizonyult; mivel az EIGE éves és többéves programozása következetesen összhangban van a jelenlegi uniós prioritásokkal; mivel az EIGE egyre jobban támogatja az uniós ügynökségeket és szerveket abban, hogy a nemek dimenzióját beépítsék programozásukba és műveleteikbe;
C.	mivel a következő többéves pénzügyi keretnek valamennyi finanszírozási programba be kell építenie a nemek közötti egyenlőségre vonatkozó célkitűzéseket, a nemek közötti egyenlőség általános érvényesítését és a nemek közötti egyenlőség szempontját érvényesítő költségvetés-tervezést;
D.	mivel 2010 óta az EU általános nemek közötti egyenlőségi mutatója 7,9 ponttal nőtt, e hosszú távú emelkedő tendencia ellenére a nemek közötti egyenlőség 2025-ös mutatója azt mutatja, hogy a tagállamok korlátozott haladást értek el az EU-ra vonatkozó 63,4-es pontszámmal, és csak 0,8-as növekedést értek el a nemek közötti egyenlőség 2024. évi mutatójában; mivel a 2025. évi mutató szerint a nemek közötti egyenlőség az EU-ban még legalább 50 éven keresztül nem fog tudni megvalósulni; mivel más területeken, például a nők egészsége és oktatása terén az előrehaladás stagnált, sőt visszalépéseket mutatott; mivel a 2024. évi index jelentős eltéréseket mutat a tagállamok között (legmagasabb pontszám: 82,0; legalacsonyabb pontszám: 57,5), hangsúlyozva az Unión belüli tartós egyenlőtlenségeket, valamint az EIGE-hez hasonló ügynökségek általi folyamatos nyomon követés és támogatás szükségességét;
E.	mivel az Unióban a nemek közötti egyenlőségre fokozott hatást gyakoroltak az ukrajnai háború következményei, a nőket aránytalanul sújtó megélhetési válság, valamint a számos tagállamban tapasztalható visszaesés a nemek közötti egyenlőség és a nők jogai, különösen a szexuális és reproduktív egészség és jogok terén; mivel ez tovább mélyíti az egyenlőtlenségeket és visszaveti a nemek közötti esélyegyenlőséget;
F.	mivel mind az infláció, mind pedig a régóta fennálló alulfinanszírozottság egyre nagyobb nyomást gyakorol az EIGE költségvetésére, és csökkenti az EIGE működési kapacitását, aminek következtében az ügynökség létszámhiánnyal küzd és állandó pénzügyi nyomás alatt áll; mivel a 2022. évi külső értékelés rávilágított a nemek közötti egyenlőség általános érvényesítésének területén tapasztalható súlyos munkaerőhiányra, és hogy az EIGE a technikai segítségnyújtás iránti kérelmeknek csak az egynegyedére tudott válaszolni; mivel az EIGE központi szerepet játszik az uniós intézmények és a tagállamok támogatásában a nemek közötti egyenlőség elérése terén; mivel ezért hangsúlyozni kell, hogy az EIGE számára feladatai ellátásához elegendő és stabil pénzügyi és emberi erőforrásokat kell biztosítani;
G.	mivel a növekvő infláció és a Litvániára vonatkozó korrekciós együttható növelése hatással volt az EIGE bérekkel kapcsolatos költségeire, ami jelentős kihívást jelentett az olyan alapvető operatív területeken, mint a nemek közötti egyenlőség általános érvényesítéséhez nyújtott technikai segítségnyújtás az uniós intézmények és a tagállamok számára, valamint az EIGE adatgyűjtési tevékenységei;
H.	mivel az EIGE fő küldetése a nemek közötti egyenlőség megvalósítása az EU-ban azáltal, hogy biztosítja a kutatást, az adatgyűjtést és az adatközlést, valamint a statisztikák és az adatgyűjtés javítását célzó módszereket dolgoz ki, méri a nemek közötti egyenlőség helyzetét mind uniós, mind tagállami szinten; mivel az EIGE Unió-szerte tovább javította a nemek szerint lebontott adatok minőségét és összehasonlíthatóságát, megerősítve az uniós intézmények és a tagállamok rendelkezésére álló tudományos alapokat; mivel az EIGE bővítette digitális eszközeit és online platformjait, javítva a statisztikákhoz, módszertani iránymutatásokhoz és gyakorlati erőforrásokhoz való hozzáférést a politikai döntéshozók és az érdekelt felek számára; mivel az EIGE megerősítette együttműködését a nemzeti statisztikai hivatalokkal és az illetékes hatóságokkal; mivel az EIGE nemi alapú erőszakkal kapcsolatos munkája, például a nemi alapú erőszakról szóló uniós felmérés, amely mind a 27 tagállamból származó adatokon alapuló kulcsfontosságú eredményeket mutatott be, támogatta az Unió azon célkitűzését, hogy javítsa a megelőzést, az adatgyűjtést és a szakpolitikai koordinációt ezen a területen;
I.	mivel az EIGE további feladatokat kapott az újonnan elfogadott uniós irányelvek végrehajtásához és nyomon követéséhez kapcsolódóan, beleértve a tőzsdén jegyzett társaságok igazgatói körében a nemek közötti egyensúly javításáról szóló (EU) 2022/2381 irányelvet, az egyenlő vagy egyenlő értékű munkáért járó egyenlő díjazásról szóló (EU) 2023/970 irányelvet, a szülők és a gondozók vonatkozásában a munka és a magánélet közötti egyensúlyról szóló (EU) 2019/1158 irányelvet, az egyenlőséggel foglalkozó szervekre vonatkozó kötelező erejű normákról szóló (EU) 2024/1499 és 2024/1500 irányelvet, valamint a nőkkel szembeni erőszak és a kapcsolati erőszak elleni küzdelemről szóló (EU) 2024/1385 irányelvet, továbbá az EU csatlakozását az Európa Tanács nőkkel szembeni erőszak és a kapcsolati erőszak elleni küzdelemről és azok megelőzéséről szóló egyezményéhez, úgynevezett isztambuli egyezményhez;
J.	mivel ezek az új kötelezettségek szükségessé teszik a kapacitások megerősítését a jogalkotás nyomon követése, a megfelelésről szóló jelentéstétel és az adatgyűjtés terén, többek között az EIGE által azonosított legalább öt további ideiglenes alkalmazotti álláshelyet és négy szerződéses alkalmazotti álláshelyet, nevezetesen a korábbi költségvetési ciklusokban leépített álláshelyek visszaállítása érdekében; mivel az új uniós kiberbiztonsági rendelet előírja az EIGE számára, hogy erősítse meg kiberbiztonsági rendszereit, beleértve egy kiberbiztonsági tisztviselő kinevezését, valamint rendszeres értékelések és ellenőrzések elvégzését; mivel az EIGE-nek egy szerződéses alkalmazottra (FG IV) lenne szüksége egy kiberbiztonsági tisztviselőhöz, és megerősített költségvetési forrásokra e követelmények teljesítéséhez; mivel az EIGE 200 000 EUR-t köteles fizetni a SUMMA kötelező új pénzügyi szoftver beszerzésére, ami a II. cím alatti költségvetésének közel 15%-át teszi ki; mivel ez a költségvetési igény aránytalanul érinti a kisebb ügynökségeket; mivel a nemek közötti egyenlőséget figyelembe vevő munkaerő-felvételi eljárások révén minden uniós ügynökségben és az EIGE-n belül is mindig elő kell mozdítani a nemek kiegyensúlyozott képviseletét a személyzeten belül;
1.	emlékeztet arra, hogy az EIGE-t azzal a céllal hozták létre, hogy hozzájáruljon a nemek közötti egyenlőséggel kapcsolatos független kutatás előmozdításához és erősítse azt, adatokat és eszközöket állítson elő annak érdekében, hogy segítse az EU-t és a tagállamokat olyan inkluzív és a nemek közötti egyenlőség szempontjából transzformatív politikák kialakításában, amelyek a diszkriminatív normák, az egyenlőtlen hatalommegosztás és a káros gyakorlatok megkérdőjelezése révén kezelik a nemek közötti egyenlőtlenség kiváltó okait, és céljuk, hogy a társadalmi attitűdöket és magatartásokat a nemek közötti valódi egyenlőség felé tereljék, és a nemek közötti egyenlőséget valamennyi szakpolitikájukban általánosan érvényesítsék; megjegyzi a megbízható, nemekre lebontott adatok rendelkezésre állásának fontosságát a tényeken alapuló szakpolitikai döntéshozatal lehetővé tétele tekintetében; kiemeli, hogy az Uniónak sürgősen elő kell mozdítania a nemek közötti egyenlőséget a jelenlegi válság, így a háborúk és a klímaválság fényében; kiemeli továbbá a nemek közötti egyenlőséget ellenző és antidemokratikus mozgalmak részéről a nemek közötti egyenlőség tekintetében érkező negatív reakciókat;
2.	üdvözli az EIGE és a Nőjogi és Esélyegyenlőségi Bizottság (FEMM) közötti folyamatos együttműködést, különösen az intézet hozzájárulását a bizottság folyamatos erőfeszítéseihez a nemi alapú erőszak, a munka és a magánélet közötti egyensúly, a nemek közötti bér- és nyugdíjszakadék, a válságok nőkre gyakorolt hatása, a nemek közötti egyenlőség általános érvényesítése és a nemek közötti egyenlőség szempontját érvényesítő költségvetés-tervezés terén; megjegyzi, hogy az EIGE értékes hozzájárulást tud nyújtani az Európai Parlament valamennyi bizottsága és más uniós ügynökségek számára annak érdekében, hogy jobban érvényesíteni lehessen a nemek közötti egyenlőség szempontját az összes uniós szakpolitikában; 
3.	megismétli a Parlament felhívását az EIGE finanszírozásának és személyzetének növelésére, összhangban a technikai segítségnyújtás iránti növekvő kérelmekkel és a magasabb működési költségeknek megfelelően; felhívja ezért a Bizottságot, hogy tegyen javaslatot az ügynökség számára a feladatai ellátásához és a szakértelem iránti megnövekedett igények kielégítéséhez szükséges erőforrásokra, biztosítva az operatív folytonosságot és megerősítve az ügynökség elemzési és koordinációs kapacitásait; kéri, hogy jelenlegi létszámtervét 17%-kal növeljék annak érdekében, hogy figyelembe vegyék legalább öt további ideiglenes alkalmazotti (AD) álláshely és négy további szerződéses alkalmazotti álláshely, valamint a kiberbiztonsághoz, az adatvédelemhez és az új jogalkotási kötelezettségek végrehajtásához kapcsolódó álláshelyek szükségességét; hangsúlyozza, hogy csökkenteni kell az EIGE személyzete által jelenleg viselt túlzott munkaterhet; kiszámítható és stabil többéves költségvetést szorgalmaz az EIGE számára, csökkentve az ismétlődő átviteleket, lehetővé téve a hosszú távú tervezési és kutatómunkát, valamint biztosítva az egészséges és produktív munkakörnyezetet;
4.	tudomásul veszi, hogy az EIGE a létszámhiány és a nagyarányú átvitelek ellenére folyamatosan 95%-ban végrehajtotta munkaprogramját és teljesítette a módosított 2024–2026-os programozási dokumentumban foglalt célokat, valamint hogy az Európai Számvevőszék megerősítette, hogy beszámolója híven tükrözi pénzügyi helyzetét.
5.	kiemeli, hogy 2024-ben az EIGE elérte stratégiai célkitűzéseit, hogy hozzájáruljon a tájékozottabb és tényeken alapuló szakpolitikákhoz és döntéshozatalhoz a nemek közötti egyenlőség elérése és a nemi alapú megkülönböztetés elleni küzdelem érdekében, hogy támogassa a nemi dimenzió beépítését az uniós politikákba és az azokból eredő nemzeti politikákba, valamint hogy hatékonyan mozdítsa elő a nemek közötti egyenlőséget a legfontosabb érdekelt felek és célcsoportok körében; kiemeli továbbá, hogy ezeket az eredményeket a strukturális munkaerőhiány ellenére érték el, ami megerősíti, hogy további forrásokra van szükség a jövőbeli teljesítmény garantálásához;
6.	figyelmeztet arra, hogy célzott további személyzet és beruházások nélkül fennáll annak a kockázata, hogy az EIGE nem tudja teljesíteni az újonnan elfogadott jogszabályokból eredő kötelezettségeit, vagy nem tudja kielégíteni az új uniós szakpolitikai kezdeményezésekből eredő megnövekedett igényeket; hangsúlyozza, hogy a költségvetési igények, így a SUMMA beszerzése, még inkább terhelik az EIGE költségvetését; hangsúlyozza, hogy a további költségvetési előirányzatoknak figyelembe kell venniük a kötelező kiadásokat, amelyeket az ügynökségeknek várhatóan meg kell tenniük; kéri, hogy a következő többéves pénzügyi keretben a nemek közötti egyenlőséggel kapcsolatos egyik prioritásként biztosítsanak stabil és megerősített költségvetést az EIGE számára, biztosítva, hogy az ügynökség továbbra is magas színvonalú kutatást, adatokat és szakpolitikai támogatást tudjon nyújtani valamennyi uniós prioritás tekintetében;
7.	véleménye szerint megadható a mentesítés a Nemek Közötti Egyenlőség Európai Intézete igazgatója számára az intézet 2024. évi pénzügyi évre szóló költségvetésének végrehajtására vonatkozóan.
</RepeatBlock-Dec>

[bookmark: FootprintPageAD]MELLÉKLET: NYILATKOZAT AZ ÉSZREVÉTELEKRŐL
<FootprintIntro>A vélemény kizárólagos felelősségi körében kijelenti, hogy véleményébe nem foglalt bele a kötelező átláthatósági nyilvántartásról szóló intézményközi megállapodás[footnoteRef:1] hatálya alá tartozó olyan érdekképviselőktől vagy harmadik országok hatóságainak – többek között ezen országok diplomáciai képviseleteinek és nagykövetségeinek – olyan képviselőitől kapott észrevételeket, akiket vagy amelyeket az eljárási szabályzat I. mellékletének 8. cikke értelmében fel kell tüntetni ebben a mellékletben.</FootprintIntro> [1:  Intézményközi megállapodás (2021. május 20.) az Európai Parlament, az Európai Unió Tanácsa és az Európai Bizottság között a kötelező átláthatósági nyilvántartásról (HL L 207., 2021.6.11., 1. o., ELI: http://data.europa.eu/eli/agree_interinstit/2021/611/oj).] 

